वस्तुतः लारेन्स के इस क्षण-दर्शन की परम्परा काफी लम्बी है. लारेन्स के पाठक जानते हैं कि वह वर्गसाँ से बहुत प्रभावित था- उस वर्गसाँ से जिसने ‘सृजनात्मक विकास’ तथा ‘समय और स्वतन्त्र इच्छाशक्ति’ आदि ग्रन्थों में ‘सृजन’, ‘क्षण’ तथा क्षणों के बीच के ‘अवकाश’ की विस्तृत चर्चा की है और जिसके दर्शन से प्रेरित होकर अमेरिकन विलियम जेम्स ने मनोविज्ञान में ‘चेतना प्रवाह’ का सिद्धांत चलाया जो आगे चलकर जेम्स ज्वायस, वर्जिनिया वुल्फ आदि के उपन्यासों में क्षणों के धारावाहिक चित्रों के रूप में प्रकट हुआ. अज्ञेय ने ‘क्षण’ के साथ जिस ‘अस्तित्व’ शब्द को संबद्ध किया है उसके संबंध में भी केवल इतना संकेत कर देना काफी होगा कि वर्गसाँ के दर्शन का एक भाग अस्तित्ववादी दर्शन से सम्बद्ध माना जाता है. सार्त्र जिस अस्तित्व की वकालत करता है, वह भी वस्तुतः व्यक्ति के एक क्षण का ही अस्तित्व है. इन विविध संबंध-सूत्रों के उल्लेख का प्रयोजन इतना ही है कि नई कविता के पाठकों के सामने इस क्षणवादी मनोवृत्ति के मूल कारणों तथा सम्भावित परिणामों को समझने में सुविधा हो. प्रसंगात् यहाँ इतना ही संकेत किया जाता है कि पिछले दस वर्षों में हमारे यहाँ इस क्षणवादी मनोवृत्ति का प्रसार बहुत बढ़ गया है- यहाँ तक कि नये कवियों के क्षेत्र से बाहर के उपन्यासकार भी इससे ग्रस्त हैं जैसे रेणु के ‘मैला आँचल’ और ‘परती परिकथा’ उपन्यास भी कुल मिलाकर क्षण चित्रों के प्रवाह ही हैं. नई कविता और नये उपन्यासों में प्रायः एक ही समय क्षणवादी मनोवृत्ति का प्रसार आकस्मिक नहीं है. अनुमान लगाया जा सकता है कि छायाजीवी मध्यवर्ग की युद्धोत्तर नई पीढ़ी में यह प्रवृत्ति धीरे-धीरे प्रबल हो रही है और सामयिक यूरोपीय साहित्य उस प्रवृत्ति को चारा चुगा रही है.